**Vedtægt**

for

koordinationsudvalget

i Skt. Knuds Sogn

**§ 1**

Koordinationsudvalget i Skt. Knuds Sogn er et arbejdende udvalg under menighedsrådet. Udvalget har til formål at understøtte arbejdet i musikudvalget, gudstjenesteudvalget og foredrags- og udflugtsudvalget, så alle typer af arrangementer og gudstjenester planlagt i de tre udvalg promoveres og gennemføres bedst muligt. Udvalget har tillige som sit formål at planlægge den overordnede strategi for sognets kommunikation, drive og udvikle Domkirkens butik, udvikle arbejdet med frivillige i sognet samt komme med indstillinger til menighedsrådet i sager vedrørende sognets kommunikation på alle platforme.

Dette sker ved at støtte den ansatte frivillighedskoordinator i dennes arbejde, ved at koordinere PR og praktisk hjælp fra de frivillige til ovennævnte arrangementer og gudstjenester med de relevante personalegrupper, samt ved at holde sig opdateret om tilbud og muligheder indenfor kommunikation.

**§ 2**

Grundlaget for arbejdet er menighedsrådets visioner og målsætninger, herunder at vore kirker skal være kirker til tiden, som formidler det kristne budskab, så det taler til tidens mennesker og udfordringer – samt at vore kirker skal fremstå som åbne kirker, der bidrager markant og synligt til byens liv og udvikling.

**§ 3**

Koordinationsudvalget arbejder under ansvar for det lagte budget på området og med opmærksomhed på kirkernes samlede aktivitetsniveau og under hensyntagen til de til rådighed værende økonomiske og personalemæssige ressourcer.

**§ 4**

Koordinationsudvalget består af menighedsrådets næstformand, ét medlem fra henholdsvis musikudvalget, gudstjenesteudvalget og foredrags- og udflugtsudvalget samt den daglige leder og den ansatte frivillighedskoordinator. Derudover kan der tilknyttes op til to frivillige ressourcepersoner, som ikke er medlem af menighedsrådet. Menighedsrådets næstformand er udvalgets formand.

**§ 5**

Koordinationsudvalget holder møde én gang om måneden i ugen forud for det store kalendermøde. Forud for møderne udsender formanden senest én uge før mødets afholdelse en dagsorden med emner til behandling.

Der tages referat af hvert udvalgsmøde, som lægges på FIN og fremlægges på det store kalendermøde af den daglige leder.

Vedtægten forelagt og vedtaget på menighedsrådsmøde.

Den: 17. december 2024

Eva Haue

Formand for menighedsrådet